KORTESJÄRVEN KUNTA

Kunnanhallitus

28.01.2008

Viite: OM 8/31/2007

Asia: Lausunnon antaminen Käräjäoikeusverkoston kehittämistä koskevasta mietinnöstä 

Oikeusministeriölle

Lausuntonaan oikeusministeriön työryhmän mietinnöstä ”Käräjäoikeusverkoston kehittäminen” Kortesjärven kunnanhallitus esittää kunnioittavasti seuraavaa:

Oikeushallinnon paikallispalveluverkko on harventunut Suomessa kokonaismäärältään nopeasti. Vuoden 1992 97:stä raastuvanoikeudesta ja tuomiokunnasta on tultu vuoden 2007 alkuun mennessä 54:ään käräjäoikeuteen.

Etelä-Pohjanmaan maakunnassa ovat vuoden 2005 alusta lukien toimineet Seinäjoen (103.000 as.), Kauhavan (51.000 as.) ja Kauhajoen (40.000 as) käräjäoikeudet. Väestön/oikeushallinnon asiakkaiden yleiset edellytykset korvata fyysiset asiointimahdollisuudet sähköisesti tms. uusin menetelmin eivät ole näin nopeaa muutosta voineet käytännössä seurata, vaikka lausuttavana olevassakin mietinnössä fyysisen palveluverkoston karsimista pääasiassa tällä perustellaan. Kansalaisten eriarvoisuus on jo tähän tultaessa lisääntynyt ja näin tapahtuu vastakin, mikäli verkoston kehittäminen jatkuu komiteamietinnön esityksen suuntaisena.

Edellä mainittuun perustuen Kortesjärven kunnanhallitus katsoo, että Etelä-Pohjanmaalla tulisi säilyttää nykyinen käräjäoikeusjako ja nykyiset istuntopaikat.  Alueellisesti laajassa, lähes 200 000 asukkaan maakunnassa on perusteltua pitkien etäisyyksien ja huonojen julkisten kulkuyhteyksien vuoksi säilyttää jatkossakin kolme käräjäoikeutta.

Mikäli oikeusministeriö kuitenkin katsoo, että kolmen käräjäoikeuden malli laajassa Etelä-Pohjanmaan maakunnassa ei ole taloudellisista syistä mahdollinen, tulisi siinä tapauksessa Kauhavan käräjäoikeudesta muodostaa Seinäjoen käräjäoikeuden pysyvä sivukanslia. Kortesjärven kunta perustelee tätä esitystään seuraavasti:

- Kauhavan käräjäoikeuden väestöpohja kasvaa 1.1.2009 lähes 53.000 asukkaaseen, kun Lehtimäen kunta liitetään Alajärven kaupunkiin;

- Kauhavalla on nykyisellään toimiva käräjäoikeus, jossa juttujen käsitte-
  lyajat ovat alle maan tuomioistuinten keskiarvon ja jossa myös toiminnan
  taloudellisuustavoitteet on jo saavutettu.

- Kauhavan käräjäoikeudella on nykyaikaiset ja asianmukaiseen toimintaan myös tulevaisuudessa riittävät tilat ja muu varustus;

- Etäisyydet käräjäoikeuden eri osista ovat keskimäärin alle puolet etäisyyksistä Seinäjoelle eivätkä ne nykytilanne säilyttäen vaaranna oikeuspalvelujen kohtuullista saavutettavuutta.

- Kauhavalla sijaitsevat myös monet muut valtion viranomaisten palvelut,
  kuten Seinäjoen verotoimiston Kauhavan toimipiste, Seinäjoen maistraa-
  tin Kauhavan palvelutoimisto, Kansaneläkelaitoksen vakuutuspiiri ja 
  työvoimatoimisto

- Kauhava on myös Etelä-Pohjanmaan pohjoisen alueen kauppa- ja 
  palvelukeskus, jossa alueen asukkaat ovat tottuneet asioimaan ja josta
  vuosikymmenien aikana on muodostunut luontainen keskus alueelle

- Kauhavan, Alahärmän, Kortesjärven ja Ylihärmän kuntaliitoksen jälkeen
  1.1.2009 Kauhavan kaupungin asukasluku on noin 18 000 ja kaupunki
  on Etelä-Pohjanmaan maakunnan toiseksi suurin kaupunki

KORTESJÄRVEN KUNNANHALLITUS

Lasse Hokkala		Leila Muukkonen
Kunnanjohtaja		vs. hallintojohtaja